Dôvodová správa

Všeobecná časť

Cieľom navrhovanej právnej úpravy je zosúladenie slovenského právneho poriadku s právom Európskych spoločenstiev v oblasti minimálnych požiadaviek na bezpečnosť a ochranu zdravia pri ručnej manipulácii s bremenami  tak, ako to vyžaduje smernica Rady č. 90/269/EHS. 
Návrh nariadenia vlády obsahovo súvisí so zákonom č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov, ktorý nadobudne účinnosť 1. júla 2006. Súčasná legislatíva upravuje špecifickú problematiku bezpečnosti a ochrany zdravia pri práci s bremenami, pri ktorej je najmä riziko poškodenia podpornopohybovej sústavy a osobitne chrbtice zamestnancov v nariadení vlády Slovenskej republiky č. 204/2001 Z.z. o minimálnych bezpečnostných a zdravotných požiadavkách pri práci s bremenami, ktoré bolo vydané na vykonanie zákona Národnej rady Slovenskej republiky č. 330/1996 Z.z. o bezpečnosti a ochrane zdravia pri práci v znení neskorších predpisov.
Napriek pokročilej mechanizácii výrobných procesov a služieb pretrvávajú v prevádzkovej praxi veľmi často práce s vysokým podielom ručnej manipulácie s bremenami. Táto práca je v mnohých prípadoch spojená s rizikom akútnych a chronických poškodení podpornopohybovej sústavy, najmä chrbtice, ktoré vedú k zvyšovaniu práceneschopnosti, k vzniku ochorení podmienených prácou a aj k čiastočnej alebo trvalej invalidizácii zamestnancov so všetkými dopadmi v sociálnej, zdravotnej a ekonomickej sfére.
Zamestnávatelia sú povinní zabezpečiť pracovné postupy a mechanické zariadenia na odstránenie nadmernej fyzickej záťaže zamestnancov pri ručnej manipulácii s bremenami v jednotlivých odvetviach výrobnej činnosti a služieb. Odstránenie alebo obmedzenie zo zdravotného hľadiska nežiadúcej ručnej manipulácie s bremenami prináša aj úspory vo vynakladaných prostriedkoch na kompenzáciu takých následkov nadmerného zaťažovania podpornopohybovej sústavy,  najmä chrbtice ako sú zmena pracovnej schopnosti, invalidizácia a pod.
Návrh nariadenia vlády preberá v plnom rozsahu  smernicu Rady č. 90/269/EHS o minimálnych bezpečnostných a zdravotných požiadavkách pri ručnej manipulácii s bremenami najmä, ak existuje nebezpečenstvo poškodenia bedrovej chrbtice zamestnancov, ktorá je štvrtou individuálnou smernicou v zmysle článku 16 rámcovej smernice Rady č. 89/391/EHS. Nad rámec minimálnych požiadaviek smernice sú v prílohe č. 3 písmeno a), b) a c) uvedené odporúčané smerné hmotnostné hodnoty pre ručnú manipuláciu s bremenami pre mužov, ženy a mladistvých.
Navrhovaná právna úprava je v súlade s Ústavou Slovenskej republiky. 
Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie. 

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1. Návrh nariadenia vlády nezakladá nároky na verejné financie. 
2. Návrh nariadenia vlády je v súlade s prioritami a cieľmi hospodárskej politiky.
3. Návrh nariadenia vlády nemá vplyv na životné prostredie.
4. Návrh nariadenia vlády nebude mať dopad na zamestnanosť a zvýšenie počtu pracovných  
    miest. 
5. Návrh nariadenia vlády nebude mať vplyv na podnikateľské prostredie

DOLOŽKA ZLUČITEĽNOSTI 
právneho predpisu
s právom Európskych spoločenstiev a právom Európskej únie

1.	Predkladateľ návrhu právneho predpisu: Vláda Slovenskej republiky 

2.	Názov návrhu právneho predpisu: Nariadenie vlády Slovenskej republiky o minimálnych bezpečnostných a zdravotných požiadavkách  pri ručnej manipulácii s bremenami

3.	Problematika návrhu právneho predpisu:
a)	je upravená v práve Európskych spoločenstiev
	- primárnom: Hlava III, XI a XIII Zmluvy o založení Európskeho spoločenstva
	- sekundárnom: Smernica Rady 90/269/EHS z 29. mája 1990 o minimálnych požiadavkách na bezpečnosť a ochranu zdravia pri ručnej manipulácii s bremenami, pri ktorej pracovníkom hrozí riziko najmä poškodenia chrbta (štvrtá samostatná smernica v zmysle článku 16 ods. 1 smernice 89/391/EHS),
b)	nie je upravená v práve Európskej únie, 
c)	je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev – rozhodnutie C 79/95 Komisia proti Španielsku a C 358/03 Komisia proti Rakúsku.

4.	Záväzky Slovenskej republiky vo vzťahu k Európskym spoločenstvám a Európskej únií:

a)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii pre Slovenskú republiku v danej oblasti nevyplývajú žiadne záväzky,

b)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii pre Slovenskú republiku v danej oblasti nevyplývajú žiadne prechodné obdobia,	

c)	lehota na prebratie smernice Rady 90/269/EHS bola 31. decembra 1992,

d)	nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev	

e)	zákon Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení neskorších predpisov a nariadenie vlády Slovenskej republiky č. 204/2001 Z. z. o minimálnych bezpečnostných a zdravotných požiadavkách pri práci s bremenami prebrali v plnom rozsahu smernicu Rady 90/269/EHS o minimálnych požiadavkách na bezpečnosť a ochranu zdravia pri ručnej manipulácii s bremenami, pri ktorej pracovníkom hrozí riziko najmä poškodenia chrbta (štvrtá samostatná smernica v zmysle článku 16 ods. 1 smernice 89/391/EHS).

5.	Stupeň zlučiteľnosti návrhu právneho predpisu s právom Európskych  spoločenstiev alebo právom Európskej únie: úplný
	
6.	Gestor a spolupracujúce rezorty: Ministerstvo zdravotníctva Slovenskej republiky, spolupracujúci rezort – Ministerstvo práce, sociálnych vecí a rodiny.

Osobitná časť

K § 1
Vymedzuje sa predmet nariadenia vlády.

K § 2 
Definuje prácu s bremenami vo vzťahu k riziku poškodenia zdravia zamestnancov.

K § 3
Ustanovujú sa smerné hmotnostné hodnoty oboma rukami dvíhaných a prenášaných bremien v závislosti od pohlavia a veku a so zohľadnením osobitných skupín zamestnancov.

K § 4
Ustanovuje sa povinnosť pre zamestnávateľa zabezpečiť používanie primeraných prostriedkov, najmä takých, aby sa obmedzila alebo vylúčila ručná manipulácia s bremenami a tým ohrozenie zdravia zamestnancov. Ukladá sa zamestnávateľovi vykonať technické, organizačné a iné opatrenia na zníženie zdravotného rizika pri ručnej manipulácii s bremenami s prihliadnutím na ergonomické  faktory uvedené v prílohe č. 1.

K § 5
Ukladá zamestnávateľovi povinnosti na úseku ochrany zdravia pri práci, najmä posúdenie rizika pre každý druh ručnej manipulácie s bremenami, vykonanie príslušných  opatrení na zníženie rizika, zohľadnenie smerných hmotnostných hodnôt v prípade nemožnosti vylúčenia ručnej manipulácie zamestnancov s bremenami a zabezpečenie posúdenia ich zdravotnej spôsobilosti na prácu s bremenami.

K § 6
	Upravuje znižovanie alebo úplné odstránenie pravidelnej dlhodobej ručnej manipulácie s bremenami u žien a mladistvých.

K § 7
Upravuje povinnosť zamestnávateľa informovať zamestnancov a zástupcov zamestnancov pre bezpečnosť o všetkých opatreniach vykonávaných v záujme bezpečnosti a ochrany zdravia so zameraním najmä na poskytnutie presných informácií týkajúcich sa  ručnej manipulácii s bremenami. Zároveň sa ukladá zamestnávateľovi  zabezpečiť  školenie a zácvik zamestnancov a ich oboznámenie so zdravotnými rizikami pri práci s bremenami.

K § 8
Týmto nariadením sa preberá Smernica Rady 90/269/EHS z 29. mája 1990 o minimálnych požiadavkách na bezpečnosť a ochranu zdravia pri ručnej manipulácii s bremenami, pri ktorej pracovníkom hrozí riziko najmä poškodenia chrbta (štvrtá samostatná smernica v zmysle článku 16 ods. 1 smernice 89/391/EHS).

K § 9
	Zrušuje sa nariadenie vlády Slovenskej republiky č. 204/2001 Z.z.  o minimálnych bezpečnostných a zdravotných požiadavkách pri práci s bremenami, ktoré v súčasnosti problematiku ručnej manipulácie s bremenami upravuje.
 
K § 10
Navrhuje sa účinnosť 1. júla 2006, t.j. súčasne s nadobudnutím účinnosti zákona č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov.

K prílohe č. 1 
Obsahuje faktory, charakterizujúce bremeno z hľadiska možnosti poškodenia podpornopohybovej sústavy, najmä chrbtice, ako i ďalšie faktory, ktoré sa môžu podieľať na vzniku poškodenia zdravia pri práci s bremenami.

K prílohe č. 2
Stanovuje smerné hmotnostné hodnoty oboma rukami zdvíhaných a prenášaných bremien a maximálnu hmotnosť bremena pre mužov a ženy rôznych vekových kategórií v základnej polohe postojačky a pri priaznivých a nepriaznivých podmienkach v trvaní maximálne jednu hodinu za pracovnú zmenu, maximálnu celozmenovú hmotnosť  zmanipulovaných bremien ako i smerné hmotnostné hodnoty pre zdvíhanie a prenášanie bremien pre ženy a pre mladistvých v základnej polohe postojačky.

K prílohe č. 3
Vymedzuje individuálne rizikové faktory, ktoré sa môžu podieľať na poškodení zdravia zamestnancov pri práci s bremenami.

K prílohe č. 4
	Obsahuje názov preberanej smernice Rady č. 90/269/EHS  z 29. mája 1990.